Messi vant «Gullballen» for tredje gang på rad
Den argentinske Barcelona-stjernen vant prisen for tredje år på rad etter å ha vært nominert sammen med Barcelona-kollega Xavi og Real Madrids Cristiano Ronaldo. Det var en annen Ronaldo, den brasilianske scoringskongen, som åpnet konvolutten og leste opp navnet til Messi som dermed fullførte sitt hat trick i kåringen. - Dette er en stor personlig ære for meg. Det er tredje gang jeg vinner, og det er en fantastisk pris. Jeg vil takke alle som har hjulpet meg; mine lagkamerater, trenere, fysioterapeuter og alle i Barcelona. Jeg vil også takke det argentinske landslaget, sa Messi. «Ballon d'Or» er en sammenslåing av prisene til FIFA og magasinet France Football. Tidligere er det bare franskmannen Michel Platini som har vunnet FIFA-prisen tre år på rad (1983-1985). Messi ble nummer to i 2007 og 2008, men de tre siste årene har 24-åringen altså gått helt til topps. Og noe annet ville vært en stor overraskelse. Messi har nemlig stått for utrolige 83 målpoeng på 57 klubbkamper i 2011, noe som gjorde det simpelthen umulig å styre utenom Barcelonas lille juvel. Sjefen hans, Barca-trener Pep Guardiola ble kåret til årets trener - etter å ha vært nominert sammen med Real Madrids Jose Mourinho og Manchester Uniteds Alex Ferguson. - Jeg vil dele prisen med Mourinho og Ferguson - dere er gode kolleger av meg, sa Guardiola i sin takketale. Forholdet mellom ham og Mourinho har ikke vært spesielt hjertelig etter en rekke knalltøffe dueller mellom de spanske storlagene de siste årene. Men nå ser de to til å ha skværet opp etter mye fiendskap. Det brasilianske stortalentet Neymar vant for øvrig kåringen av årets mål. Hans herlige solomål for Santos mot Flamengo vant foran blant annet Wayne Rooneys herlige brassespark mot Manchester City. Youtube: Se Neymars scoring her! Her er tidligere vinnere av «Gullballen»: 2011: Lionel Messi (Argentina) 2010: Lionel Messi (Argentina) 2009: Lionel Messi (Argentina) 2008: Cristiano Ronaldo (Portugal) 2007: Kaka (Brasil) 2006: Fabio Cannavaro (Italia) 2005: Ronaldinho (Brasil) 2004: Andrej Sjevtsjenko (Ukraina) 2003: Pavel Nedved (Tsjekkia) 2002: Ronaldo (Brasil) 2001: Michael Owen (England) 2000: Luis Figo (Portugal) 1999: Rivaldo (Brasil) 1998: Zinedine Zidane (Frankrike) 1997: Ronaldo (Brasil) 1996: Matthias Sammer (Tyskland) 1995: George Weah (Liberia) 1994: Hristo Stoitsjkov (Bulgaria) 1993: Roberto Baggio (Italia) 1992: Marco van Basten (Nederland) 1991: Jean-Pierre Papin (Frankrike) 1990: Lothar Matthäus (Tyskland) 1989: Marco van Basten (Nederland) 1988: Marco van Basten (Nederland) 1987: Ruud Gullit (Nederland) 1986: Igor Belanov (Sovjetunionen) 1985: Michel Platini (Frankrike) 1984: Michel Platini (Frankrike) 1983: Michel Platini (Frankrike) 1982: Paolo Rossi (Italia) 1981: Karl-Heinz Rummenigge (Tyskland) 1980: Karl-Heinz Rummenigge (Tyskland) 1979: Kevin Keegan (England) 1978: Kevin Keegan (England) 1977: Allan Simonsen (Danmark) 1976: Franz Beckenbauer (Tyskland) 1975: Oleg Blokhin (Sovjetunionen) 1974: Johan Cruyff (Nederland) 1973: Johan Cruyff (Nederland) 1972: Franz Beckenbauer (Tyskland) 1971: Johan Cruyff (Nederland) 1970: Gerd Müller (Tyskland) 1969: Gianni Rivera (Italia) 1968: George Best (Nord-Irland) 1967: Florian Albert (Ungarn) 1966: Bobby Charlton (England) 1965: Eusebio (Portugal) 1964: Denis Law (Skottland) 1963: Lev Yasjin (Sovjetunionen) 1962: Josef Masopust (Tsjekkoslovakia) 1961: Omar Sivori (Italia) 1960: Luis Suárez (Spania) 1959: Alfredo Di Stefano (Spania) 1958: Raymond Kopa (Frankrike) 1957: Alfredo Di Stefano (Spania) 1956: Stanley Matthews (England)
Ikke overraskende ble Lionel Messi (24) hedret med «Gullballen» under kveldens stjernespekkede FIFA-kåring.